ส่วนที่ 1 ข้อมูลสรุป (Executive Summary)

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)

บริษัท จัสมิน อินเตอร์เนชั่นแนล จำกัด (มหาชน) ก่อตั้งขึ้นเมื่อวันที่ 3 ธันวาคม 2525
โดยกลุ่มที่ปรึกษาคนไทยซึ่งเป็นผู้ทรงคุณวุฒิและมีประสบการณ์ด้านวิศวกรรมโทรคมนาคมและการจัดการ
ประกอบธุรกิจด้านเทคโนโลยีสื่อสารโทรคมนาคม
และได้จดทะเบียนและนำหลักทรัพย์เข้าซื้อขายในตลาดหลักทรัพย์แห่งประเทศไทย ในปี 2537

ณ วันที่ 31 ธันวาคม 2549 บริษัทมีทุนจดทะเบียนทั้งสิ้นจำนวน 15,685,673,420 บาท
และมีทุนจดทะเบียนชำระแล้วจำนวน8,319,907,163 บาท
โดยมีกลุ่มโพธารามิกเป็นผู้ถือหุ้นรายใหญ่จำนวน 1,522,922,870 หุ้น หรือคิดเป็นร้อยละ 18.30
ของทุนจดทะเบียนชำระแล้ว

บริษัทในฐานะที่เป็นบริษัทเพื่อการลงทุน หรือ Holding Company
ได้ลงทุนในธุรกิจโทรคมนาคมและสารสนเทศ ซึ่งแบ่งออกเป็น 2 กลุ่มธุรกิจหลัก ได้แก่

1. ธุรกิจด้านการให้บริการโครงข่ายและให้บริการโทรคมนาคม (Network & Service
Provider) ซึ่งประกอบด้วยกลุ่มผู้ให้บริการโครงข่าย เช่น
การให้เช่าโครงข่ายเคเบิ้ลใยแก้วนำแสงใต้น้ำ และกลุ่มผู้ให้บริการโทรคมนาคม เช่น
บริการสื่อสารผ่านดาวเทียม บริการอินเตอร์เนต รวมทั้งบริการโทรศัพท์เคลื่อนที่ผ่านดาวเทียม
สำหรับปี 2549 ธุรกิจในกลุ่มนี้มีรายได้เท่ากับ 3,688.9 ล้านบาท หรือคิดเป็นร้อยละ 63.08
ของรายได้รวมของกลุ่มบริษัท ซึ่งบริษัทที่ดำเนินธุรกิจในกลุ่มนี้ได้แก่

 บริษัท จัสมิน ซับมารีน เทเลคอมมิวนิเคชั่นส์ จำกัด และบริษัท ไทย ลองดิสแทนส์
เทเลคอมมิวนิเคชั่นส์ จำกัด
ให้บริการการสื่อสารผ่านวงจรสื่อสัญญาณบนโครงข่ายเคเบิลใยแก้วนำแสงใต้น้ำ (Submarine
Optical Fiber Cable) ในฝั่งทะเลด้านตะวันออก (อ่าวไทย) และด้านตะวันตก
(ทะเลอันดามัน)

 บริษัท อคิวเมนท์ จำกัด ให้บริการการสื่อสารผ่านวงจรสื่อสัญญาณบนโครงข่ายสัญญาณดาวเทียม
ให้บริการอินเตอร์เนตผ่านดาวเทียม และให้บริการเครือข่ายอินเตอร์เนตแบบไร้สาย (WiFi)
ในปัจจุบันบริษัทอคิวเมนท์ได้รับใบอนุญาตประกอบกิจการอินเตอร์เนตประเภทที่ 1 Internet
Service Provider (ISP) และประเภทที่ 2 International Internet Gateway (IIG)
จากคณะกรรมการกิจการโทรคมนาคมแห่งชาติ
ซึ่งสามารถให้บริการเข้าถึงอินเตอร์เนตและบริการที่เกี่ยวเนื่องแก่ผู้ใช้บริการที่เป็นบุคคล องค์กร
หรือหน่วยงานทั้งภาครัฐและเอกชน

 บริษัท สมาร์ท ไฮเวย์ จำกัด ให้บริการการสื่อสารผ่านวงจรสื่อสารบนโครงข่ายภาคพื้นดิน
(Landline) เพื่อใช้ในการรับส่งข้อมูลความเร็วสูง
รวมทั้งให้บริการติดตั้งและให้เช่าอุปกรณ์ปลายทางแก่ผู้เช่า

 บริษัท เอเซียส รีเยนแนล เซอร์วิส จำกัด
ให้บริการโทรศัพท์เคลื่อนที่ผ่านดาวเทียมภายใต้โครงการ ACeS (Asia Cellular Satellite)
ในประเทศไทยและภูมิภาคเอเชีย

 บริษัท จัสมิน อินเตอร์เนต จำกัด ให้บริการอินเตอร์เนตเชิงพาณิชย์ ภายใต้สัมปทานที่ได้รับจาก
กสท

 บริษัท จัสเทล เน็ทเวิร์ค จำกัด
ให้บริการวงจรเช่าและบริการรับ-ส่งข้อมูลภายในประเทศและระหว่างประเทศ

 บริษัท ทริปเปิลที บรอดแบนด์ จำกัด ให้บริการโทรศัพท์พื้นฐานและบริการสื่อสารข้อมูล
อินเตอร์เนต บรอดแบนด์

2. ธุรกิจด้านการจัดหา ออกแบบและวางระบบ (System Integration)
เป็นผู้ดำเนินการด้านการจัดหา
ออกแบบและวางระบบสื่อสารโทรคมนาคมและระบบคอมพิวเตอร์รวมทั้งอุปกรณ์ที่เกี่ยวเนื่องอื่นๆ
สำหรับปี 2549 ธุรกิจในกลุ่มนี้มีรายได้เท่ากับ 2,025.5 ล้านบาท หรือคิดเป็นร้อยละ 34.64
ของรายได้รวมของกลุ่มบริษัท ซึ่งบริษัทที่ดำเนินธุรกิจในกลุ่มนี้ได้แก่

 บริษัท จัสมิน เทเลคอม ซิสเต็มส์ จำกัด (มหาชน) ดำเนินธุรกิจออกแบบ วางระบบ
และจัดจำหน่ายระบบสื่อสารโทรคมนาคม เครื่องมือวัดอุปกรณ์รักษาความปลอดภัย
และธุรกิจให้เช่าเครื่องโทรศัพท์สาธารณะแก่บริษัท ทีโอที จำกัด (มหาชน) บริษัท จัสมิน เทเลคอม
ซิสเต็มส์ จำกัด (มหาชน) ได้เข้าจดทะเบียนในตลาดหลักทรัพย์แห่งประเทศไทยในเดือนกุมภาพันธ์
2549 และนำหลักทรัพย์เข้าจดทะเบียนและซื้อขายในตลาดหลักทรัพย์แห่งประเทศไทยในวันที่ 18
กันยายน 2549

 บริษัท สยามเทลเทคคอมพิวเตอร์ จำกัด ดำเนินธุรกิจออกแบบและวางระบบคอมพิวเตอร์
พัฒนาซอฟต์แวร์ และจำหน่ายอุปกรณ์ด้านคอมพิวเตอร์ที่เกี่ยวเนื่อง

นอกจากการลงทุนในธุรกิจหลัก 2 กลุ่ม ดังกล่าวข้างต้น บริษัทยังมีธุรกิจและเงินลงทุนอื่นๆ
โดยมีรายได้สำหรับปี 2549 เท่ากับ 133.6 ล้านบาท หรือคิดเป็นร้อยละ 2.28
ของรายได้รวมของกลุ่มบริษัท (รายได้ดังกล่าวไม่รวมรายได้จากบริษัท ทีทีแอนด์ที จำกัด (มหาชน)
และบริษัท ศูนย์บริการวิทยาการ อินเตอร์เนต จำกัด) ธุรกิจและเงินลงทุนในกลุ่มนี้ได้แก่

 บริษัท ทีทีแอนด์ที จำกัด (มหาชน)
ซึ่งเป็นผู้ให้บริการโทรศัพท์พื้นฐานและโทรศัพท์สาธารณะในเขตภูมิภาค

 บริษัท ศูนย์บริการวิทยาการ อินเตอร์เนต จำกัด เป็นบริษัทเพื่อการลงทุนหรือ Holding
Company โดยร่วมกับ บริษัท กสท โทรคมนาคม จำกัด (มหาชน) ถือหุ้นในบริษัท เคเอสซี
คอมเมอร์เชียล อินเตอร์เนต จำกัด

 บริษัท จัสมิน อินเตอร์เนชั่นแนล โอเวอร์ซีส์ จำกัด เป็นบริษัทเพื่อการลงทุน หรือ Holding
Company
ในกิจการต่างประเทศ ปัจจุบันอยู่ภายใต้แผนฟื้นฟูกิจการ โดยมีบริษัท ปากเกร็ด แพลนเนอร์ จำกัด
เป็นผู้บริหารแผน

 บริษัท แจ้งวัฒนะ แพลนเนอร์ จำกัด เป็นผู้บริหารแผนของ จัสมิน อินเตอร์เนชั่นแนล จำกัด
(มหาชน)

 บริษัท พรีเมียม แอสเซท จำกัด ให้เช่าพื้นที่ในอาคารสำนักงาน จัสมิน อินเตอร์เนชั่นแนล
ทาวเวอร์ และให้บริการที่เกี่ยวเนื่อง

นอกจากนี้ ยังมีบริษัทในกลุ่มจัสมิน อินเตอร์เนชั่นแนล ที่หยุดดำเนินกิจการ 7 บริษัท ได้แก่ บริษัท
ที.เจ.พี. เอ็นจิเนียริ่ง จำกัด บริษัท โมไบล์ คอมมิวนิเคชั่น เซอร์วิสเสส จำกัด บริษัท
คอมพิวเนท คอร์ปอเรชั่น จำกัด บริษัท จัสมิน ไซเบอร์ เวอร์ค จำกัด บริษัท พรีเมียม
เรียลเอสเตท จำกัด บริษัท เทเลคอม เคเอสซี จำกัด และบริษัท จัสมิน สมาร์ทช็อป จำกัด

ในระหว่างปี 2549 บริษัทย่อยที่ได้รับใบอนุญาตประกอบกิจการโทรคมนาคม จาก กทช. มีดังต่อไปนี้

 บริษัท ทริปเปิลที บรอดแบนด์ จำกัด ได้รับใบอนุญาตประกอบกิจการโทรคมนาคมประเภทที่สาม
(แบบมีโครงข่ายเป็นของตนเอง) สำหรับการให้บริการโทรศัพท์พื้นฐานจำนวน 300,000 เลขหมาย
และอินเตอร์เนต เมื่อวันที่ 23 กุมภาพันธ์ 2549

 บริษัท อคิวเมนท์ จำกัด ได้รับใบอนุญาตประกอบกิจการโทรคมนาคมประเภทที่หนึ่ง
(แบบไม่มีโครงข่าย) สำหรับการให้บริการ International Calling Card เมื่อวันที่ 23
มีนาคม 2549 ประเภทที่ 2.1 สำหรับบริการสื่อสารผ่านดาวเทียม (VSAT) เมื่อวันที่ 30
พฤศจิกายน 2549 และประเภทที่ 2.1 สำหรับบริการ International Internet Gateway
(IIG) เมื่อวันที่ 19 ตุลาคม 2549

 บริษัท จัสเทล เน็ทเวิร์ค จำกัด บริษัทย่อยซึ่งจัดตั้งขึ้นใหม่
ได้รับใบอนุญาตประกอบกิจการโทรคมนาคมประเภทที่สอง
(แบบเช่าใช้และมีโครงข่ายเป็นของตนเอง) เมื่อวันที่ 30 พฤศจิกายน 2549

อนึ่ง สัมปทานซึ่งบริษัท อคิวเมนท์ จำกัด ได้รับจำนวน 3 โครงการ ได้แก่
โครงการสัญญาร่วมทุนจัดตั้งระบบสื่อสารภายในประเทศด้วยดาวเทียม (TDMA)
โครงการสัญญาร่วมลงทุนจัดตั้งระบบสื่อสารเพื่อบริการธุรกิจผ่านดาวเทียม (ISBN) และ
โครงการสัญญาเช่าบริการสถานีลูกข่ายโครงการโทรศัพท์สาธารณะทางไกลชนบทด้วยระบบดาวเทียม
ซึ่งได้หมดอายุลงในระหว่างปี 2548 –มิถุนายน 2549 แล้วนั้น บริษัท อคิวเมนท์ จำกัด
ได้เตรียมช่องทางการสร้างรายได้ใหม่เพื่อทดแทนรายได้จากสัมปทานดังกล่าว
โดยการดำเนินธุรกิจการให้บริการอินเตอร์เนตเกตเวย์ระหว่างประเทศ
การให้บริการบัตรโทรศัพท์ระหว่างประเทศ การให้บริการเครือข่ายอินเตอร์เนตแบบไร้สาย
(WiFi) เป็นต้น

การดำเนินธุรกิจโทรคมนาคมในปี 2550 จะต้องมีการแข่งขันในด้านเทคโนโลยี ราคา
และบริการมากกว่าในหลายๆ ปีที่ผ่านมา เนื่องจากกฎเกณฑ์และเงื่อนไขที่ กทช.
ได้กำหนดไว้ในเรื่องต่างๆ นั้น จะเป็นรูปธรรมและเริ่มนำมาบังคับใช้ อาทิ ค่าเชื่อมต่อโครงข่าย
(Interconnection Charge -IC) เป็นต้น
ซึ่งผู้ประกอบการแต่ละรายอาจได้รับผลกระทบแตกต่างกันออกไป ขึ้นอยู่กับกฎเกณฑ์ที่เกี่ยวข้อง
สำหรับกลุ่มบริษัทจัสมิน ยังคงมุ่งเน้นในการนำศักยภาพที่เป็นจุดแข็งของกลุ่ม อาทิ
การให้บริการด้านโครงข่ายเคเบิลใต้น้ำ ด้านธุรกิจอินเตอร์เนต ด้านธุรกิจสื่อสารผ่านดาวเทียม
และประสบการณ์และความชำนาญในการออกแบบติดตั้งหรือวางระบบบำรุงรักษาโครงข่ายสื่อสารและระบบโทรคมนาคมมาให้บริการแก่ลูกค้า
และจะนำธุรกิจภายในกลุ่มมาเสริมธุรกิจระหว่างกันให้มีความแข็งแกร่งและมีประสิทธิภาพ
สามารถขยายขอบข่ายการให้บริการให้กว้างขวางและครบวงจรมากยิ่งขึ้นเพื่อเพิ่มขีดความสามารถในการรับลูกค้า
โดยจะนำธุรกิจที่ใช้เทคโนโลยีใหม่ๆ มีความทันสมัยตรงกับความต้องการของลูกค้าที่เน้น
ความสะดวก รวดเร็ว และทันสมัย รวมทั้งความบันเทิงในครัวเรือน อาทิ การให้บริการ Triple
Play (Voice, Video and Internet) การให้บริการอินเตอร์เนตผ่านดาวเทียม
การให้บริการอินเตอร์เนตไร้สาย (WiFi) การเพิ่มธุรกิจที่เป็น Non-access
การหาพันธมิตรที่มีความแข็งแกร่งด้านการให้บริการเนื้อหาเพื่อเสริมธุรกิจของกลุ่มให้มีความหลากหลายและทันสมัยมากขึ้น

สรุปข้อมูลผลการดำเนินงานของบริษัท

ผลการดำเนินงานของบริษัทปี 2549 บริษัทมีรายได้รวมเท่ากับ 5,848.0 ล้านบาท
แบ่งเป็นรายได้จากธุรกิจด้านการให้บริการโครงข่ายและให้บริการโทรคมนาคมจำนวน 3,688.9
ล้านบาท หรือคิดเป็นร้อยละ 63.08 ของรายได้รวม รายได้จากธุรกิจด้านการจัดหา
ออกแบบและวางระบบจำนวน 2,025.5 ล้านบาท หรือคิดเป็นร้อยละ 34.64 ของรายได้รวม
และรายได้จากธุรกิจและเงินลงทุนอื่น จำนวน 133.6 ล้านบาท หรือคิดเป็นร้อยละ 2.28
ของรายได้รวม โดยบริษัทมีผลกำไรสุทธิสำหรับปี 2549 เท่ากับ 236 ล้านบาท
ลดลงจากปีก่อนจำนวน 628 ล้านบาท โดยเป็นกำไรจากการดำเนินงานจำนวน 613 ล้านบาท
ส่วนแบ่งผลขาดทุนจากบริษัทร่วมซึ่งส่วนใหญ่เป็นของบริษัท ทีทีแอนด์ที จำกัด (มหาชน) จำนวน 390
ล้านบาท กำไรจากอัตราแลกเปลี่ยนจำนวน 247 ล้านบาท กำไรจากการขายเงินลงทุนจำนวน 31
ล้านบาท และรายจ่ายค่าธรรมเนียมในการไถ่ถอนหุ้นกู้มีประกันก่อนครบกำหนดจำนวน 265 ล้านบาท

สรุปข้อมูลการปรับโครงสร้างหนี้ของบริษัทและบริษัทย่อย

ผู้บริหารแผนฯ ของบริษัทได้ปฏิบัติตามผลสำเร็จของแผนฟื้นฟูกิจการครบถ้วน เสร็จสิ้นสมบูรณ์แล้ว
และได้ยื่นคำร้องขอออกจากแผนฟื้นฟูกิจการต่อศาลล้มละลายกลางและเมื่อวันที่ 14 กันยายน 2549
ศาลล้มละลายกลางได้มีคำสั่งยกเลิกการฟื้นฟูกิจการของบริษัทแล้ว
อันมีผลให้คณะกรรมการบริษัทกลับมามีอำนาจจัดการกิจการ
และทรัพย์สินของบริษัทและผู้ถือหุ้นทุกรายกลับมามีสิทธิตามกฎหมายต่อไป

สำหรับบริษัท JIOC ผู้บริหารแผนฯ ของ JIOC อยู่ในระหว่างการดำเนินการตามที่แผนฟื้นฟูฯ
ได้กำหนดไว้และเมื่อปฏิบัติตามผลสำเร็จของแผนฟื้นฟูฯ ครบถ้วน ผู้บริหารแผนฯ
ก็จะดำเนินการยื่นคำร้องขอออกจากขบวนการฟื้นฟูกิจการต่อศาลล้มละลายกลางต่อไป